stanford-oval/wikipedia huggingface dataset:
בודהה פילד
רקע > אמונות

בודהה פילד עשתה שימוש ברעיונות שמקורם בעידן החדש (שילוב בין חילוניות לרוחניות). גומז נהג להתייחס לעצמו כאלוהים והפציר במאמיניו להתייחס לעצמם כך בהתאם. גומז השתמש בשיטה לה קראו חברי הקבוצה "שאקטי" במטרה "להעביר" אנרגיה רוחנית מגומז עצמו אל סוגדיו בעזרת אצבעו. גומז עשה שימוש בספר "בהגווד גיטא" כמקור לאמונות הכת. גומז דרש ממאמיניו להתנזר לחלוטין מקיום יחסי מין או מנישואין (צליבט), אך גומז עצמו לכאורה כן קיים יחסי מין עם חלק מחברי הקבוצה. אלכוהול וסמים נאסרו לשימוש בזמן החברות בכת.
חברי הקבוצה שינו את שמם בזמן שהיו חלק ממנה. במאי הסרט "Holy Hell", ויל אלן סיפר ש-"המון מהאלמנטים שהיו שם כמו כניעה למורה, הורדת האגו, חליצת הנעליים לפני כניסה לחדר והשארת העולם מאחור – לא חשבנו על זה כוויתור על הכוח שלנו, אלא התייחסנו לזה כחוויה מעצימה." חלק משגרת היום של הקבוצה כללה אימוני בלט בני 3 שעות. חלק מחברי הקבוצה התפטרו מעבודותיהם במטרה להקדיש יותר זמן לתרגולים. הופעות הבלט וההצגות שנכתבו ובוצעו על ידי חברי הכת הוצגו רק פעם אחת בנוכחות חברי הכת, אך לא לקהל מחוצה לה.
רקע > לאחר המצור בווייקו

גומז התייעץ עם ויל אלן ותיאר בפניו את החשש שאנשים חיצוניים יתנכלו לקבוצה לאחר אירועי המצור בווייקו. אלן סיפר שבנקודה זו, גומז הפך לפרנואיד. גומז עזב את סוגדיו למשך חצי שנה במטרה למצוא מיקום חדש בו הקבוצה יכולה להשתכן. במקביל, גומז עבר מספר ניתוחים פלסטיים וכן ייעץ לחלק מהנשים בקבוצה לעבור ניתוחים דומים. גומז עודד את עוקביו "להלשין" אחד על השני אם הם חוו תחושות פקפוק או משברי אמונה. גומז מנע מאחת מחברות הקבוצה להיפגש עם אביה לפני שהאחרון מת, וכן עודד סוגדת אחרת לעבור הפלה "מסיבות דתיות".
האשמות

מספר האשמות כוונו נגד חיימה גומז, בעיקרן האשמות בדבר אונס שביצע לכאורה על חלק מהחברים בקהילה (גברים). קורבנותיו סיפרו שפעם בשבוע הם נהגו להגיע לטיפולי היפנותרפיה אצל גומז ונפתחו בפניו, אך הוא השתמש בווידויים אלו נגדם. גומז עשה שימוש בפאניקה ההמונית שהתחוללה בזמנו נגד איידס (אנ') במטרה לשתול פחדים בחברי הקהילה שיצאו מהארון, בכך גרם להם לא להטיל ספק ולהישאר בקבוצה.
חלק מחברי הקבוצה לשעבר וביניהם כריס ג'ונסטון, ג'וליאן גולדשטיין, ראדיה גליס ואלסנדרה בורנין העידו שהם עברו שטיפת מוח על ידי גומז. ויל אלן וחברי קבוצה נוספים העידו שנאסר עליהם לקבל מידע על העולם שבחוץ ושגומז התפרץ על אחד החברים לאחר שהאחרון רכש טלוויזיה.
גומז הכחיש בכל תוקף את האשמות חברי הקבוצה לשעבר נגדו.
תגובות לסרט התיעודי

גומז שלח לכאורה חלק מחברי הקבוצה לפסטיבל סאנדנס במטרה לאיים על חברי הקבוצה לשעבר שהשתתפו בסרט הדוקומנטרי. אחד ממאבטחיו של גומז לכאורה איים על אחד מחברי הקבוצה לשעבר לאחר הפסטיבל.
חיימה גומז פרסם את תגובתו לסרט:
"זה שובר את לבי לראות איך ההיסטוריה נכתבת מחדש. הסרט Holy Hell הוא לא סרט דוקומנטרי, אלא עלילה בדיונית שנועדה לזרוע דרמה, פחד ורדיפת דת; זה מה שמוכר. אני עצוב מלראות את הניסיון הנוראי לעוות מסר של אהבה עולמית והתעוררות רוחנית. זה מזוויע לראות איך אותם חברים, שבעבר מולאו באהבה כלפי העולם פיתחו רגשות כעס. אני מאחל להם את כל הטוב שבעולם, ומוקיר אותם בכל לבי. אם אחת מהפעולות שביצעתי נחשבות ללא קדושות, אני מצטער על כך מכל לבי. מי ייתן וכולכם תמצאו שלווה, מישל."
הערות שוליים

1 2 3 4 5 6 7 8 9 10 11  Jada Yuan, The Totally Insane Story of Holy Hell Director Will Allen’s Escape From a Cult, Vulture, ‏2016-09-02
↑  Life Inside This Cult Was Beautiful, Until It Wasn't, HuffPost, ‏2016-05-27
1 2 3  This Is What It's Like to Spend Almost Half Your Life in a Cult, Esquire, ‏2016-05-27
1 2  Ann O'Neill, The search for a Speedo-wearing guru, CNN, ‏2016-09-01
1 2  Condé Nast, Inside Sundance’s Holy Hell, With Exclusive Photographs of Cult Life at Buddhafield, Vanity Fair, ‏2016-01-19
1 2 3 4 5 6 7 8 9 10 11 12  הסרט "Holy Hell" של ויל אלן
שער תמסורת

שער תמסורת (באנגלית: transmission gate; בראשי תיבות: TG) הוא שער אנלוגי שפעולתו דומה לפעולת ממסר, כלומר הוא מאפשר הולכת אות דו-כיוונית או חסימתו בהתאם לאות בקרה. הוא מבוסס על טכנולוגיית CMOS, שבה PMOS מעביר ביעילות 1 לוגי (פוטנציאל גבוה) אך מעביר גרוע בהעברת 0 לוגי (פוטנציאל נמוך), ואילו NMOS מעביר ביעילות 0 לוגי אך מעביר גרוע 1 לוגי. שני הטרנזיסטורים פועלים יחד כדי לאפשר הולכת אות אפקטיבית על פני טווח רחב של מתחים.
מבנה

באופן עקרוני, שער תמסורת מורכב משני טרנזיסטורי אפקט שדה (FET), שבהם – בניגוד לטרנזיסטורי אפקט שדה בדידים קלאסיים – המצע (bulk) אינו מחובר באופן פנימי למקור. שני הטרנזיסטורים, מסוג n ומסוג p, מחוברים במקביל – השפכים (drains) שלהם מחוברים יחד וכך גם המקורות (sources) שלהם. השערים (gates) שלהם מחוברים זה לזה על ידי שער NOT (מהפך), כדי ליצור את הדק הבקרה.
שלא כמו עם טרנזיסטורי FET בדידים, הדקי המצע אינם מחובר להדקי המקור. במקום זאת, הדקי המצע מחוברים לפוטנציאל האספקה המתאים על מנת להבטיח שדיודת המצע הטפילית (בין מקור או שפך למצע) תמיד נמצאת בממתח הפוך ולכן אינה משפיעה על זרימת האות. הדק המצע של MOSFET בעל ערוץ p מחובר אפוא לפוטנציאל האספקה החיובי, והדק המצע של ה־MOSFET בעל ערוץ n מחובר לפוטנציאל האספקה השלילי.
אופן פעולה

כאשר קלט הבקרה הוא 0 לוגי (פוטנציאל אספקה שלילי), השער של ה-MOSFET מסוג n נמצא גם הוא בפוטנציאל האספקה השלילי, בעוד שהשער של ה-MOSFET מסוג p הופך לפוטנציאל האספקה החיובי על ידי מהפך. ללא תלות במתח המופעל על אחד מההדקים של שער התמסורת (A או B), מתח השער-מקור של ה-MOSFET מסוג n נשאר שלילי, ושל ה-MOSFET מסוג p נשאר חיובי. כתוצאה מכך, אף אחד מהטרנזיסטורים אינו מוליך ושער התמסורת כבוי.
כאשר קלט הבקרה הוא 1 לוגי, השער של ה-MOSFET מסוג n נמצא בפוטנציאל האספקה החיובי, ואילו השער של ה-MOSFET מסוג p נמצא בפוטנציאל האספקה השלילי. מאחר שהדקי המצע אינם מחוברים להדק המקור, הדקי השפך והמקור מתפקדים באופן סימטרי, כלומר הטרנזיסטורים מתחילים להוליך כאשר קיים הפרש מתחים בין השער לבין אחד מההדקים.
כאשר אחד מההדקים של שער התמסורת מתקרב למתח האספקה השלילי, מתח שער-מקור (או שער-שפך) חיובי גורם ל-MOSFET מסוג n להתחיל להוליך. ככל שמתח ההדק עולה לכיוון מתח האספקה החיובי, ה-MOSFET מסוג n מתחיל להיכבות בהדרגה, בעוד שב-MOSFET מסוג p נוצר מתח שער-מקור שלילי, מה שגורם לו להתחיל להוליך. התנהגות משלימה זו מאפשרת לשער התמסורת להעביר אותות על פני כל טווח המתח.
ההתנגדות של שער התמסורת משתנה בהתאם למתח המועבר, ונקבעת על ידי סופרפוזיציה של אופייני ההתנגדות של שני הטרנזיסטורים.
יישומים > מתג אלקטרוני

שערי תמסורת משמשים לרוב כמתגים אלקטרוניים (אנ') וכמרבבים אנלוגיים. כאשר יש צורך לחבר אות למספר יציאות (למשל, במפסקים מחליפים (changeover) או במרבבים), ניתן להשתמש במספר שערי תמסורת כדי לאפשר או לחסום הולכה. דוגמה נפוצה היא הרכיב 4066, מתג דו-כיווני בעל ארבעה ערוצים מסדרת 4000 וסדרת 74, המסוגל לטפל באותות אנלוגיים ודיגיטליים.
יישומים > מרבב אנלוגי

במערכות מעורבות (Mixed-Signal), מרבב (multiplexer) אנלוגי משמש לניתוב מספר ערוצי קלט אנלוגיים לממיר אנלוגי לדיגיטלי (ADC), ובכך משפר את עיבוד האותות.
יישומים > מעגלים לוגיים

ניתן להשתמש בשערי תמסורת במקום ברשתות משיכה-למעלה ומשיכה-למטה (Pull-up & Pull-down) בטכנולוגיית CMOS מסורתית, מה שמאפשר, תיכונים קומפקטיים יותר – יתרון משמעותי ביישומי סיליקון.
יישומים > מתחים שליליים

בעת מיתוג מתחים משתנים (למשל, אותות שמע), מתח האספקה השלילי חייב להיות נמוך מהפוטנציאל הנמוך ביותר של האות כדי למנוע הולכה של דיודת המצע. אמנם שערי תמסורת סטנדרטיים יכולים למתג רמות מתחים לוגיים, אך קיימות גרסאות מיוחדות הכוללות ממירי מתח משולבים. לדוגמה, הרכיב 4053, הנפוץ במערכות שמע לבחירת כניסות אנלוגיות למגבר, כולל הדק ייעודי לאדמה (רגל 8) וחיבור מצע שלילי (רגל 7) התומך בהסטת רמות מתח.
לקריאה נוספת

Ulrich Tietze, Christoph Schenk: Halbleiter-Schaltungstechnik. 12. Auflage, Springer, Berlin/Heidelberg/New York 2002,מסת"ב 3-540-42849-6.
Erwin Böhmer: Elemente der angewandten Elektronik. 15. Auflage, Vieweg & Sohn Verlag
קלאוס פריקה: Digitaltechnik. 6. Auflage, Vieweg & Sohn Verlag
הערות שוליים

↑  "What is a Transmission Gate (Analog Switch)? - Tutorial - Maxim". www.maximintegrated.com. נבדק ב-2019-05-21.
סכמה של שער תמסורת. אות הבקרה (ST) חייב לתמוך ברמות לוגיות שונות המבוססות על מתח האספקה ומתח המיתוג.
אופיין התנגדות של שער תמסורת. VTHN ו-VTHP מציינים את הנקודות שבהן המתח המועבר מגיע למתח הסף של הטרנזיסטור המתאים
סטיבן היל

| --- | --- |

 לידה:  24 בפברואר 1922 סיאטל, ארצות הברית 
 פטירה:  23 באוגוסט 2016 (בגיל 94) מנהטן, ארצות הברית 
 מקום קבורה:  בית הקברות היהודי בהר הזיתים 
 שם לידה:  Solomon Krakovsky 
 מדינה:  ארצות הברית 
 תקופת הפעילות:  מ-1946 
 מקום לימודים:  תיכון וסט סיאטל  תיכון גרפילד 
 צאצאים:  הלל היל 
 מספר צאצאים:  9 
 פרופיל ב-IMDb
 
סטיבן היל (באנגלית: Steven Hill; נולד בשם סולומון קרקובסקי; 24 בפברואר 1922 – 23 באוגוסט 2016) היה שחקן תיאטרון, טלוויזיה וקולנוע אמריקאי-יהודי. הוא נודע בעיקר בשל השתתפותו בסדרה חוק וסדר שזיכתה אותו בשתי מועמדויות לפרס אמי, ובסדרה משימה בלתי אפשרית.
קריירה

היל נולד בסיאטל בשם סולומון (שלמה) קרקובסקי להורים יהודים דוברי יידיש, שהיגרו מהאימפריה הרוסית. הוא שירת בחיל הים האמריקאי במהלך מלחמת העולם השנייה ולמד באוניברסיטת וושינגטון. לאחר שסיים את לימודיו עבר לשיקגו לעבוד ברדיו, וכעבור זמן קצר עבר לניו יורק. הוא השתתף בשיעורי משחק באולפן השחקנים בניו יורק יחד עם מרלון ברנדו, מונטגומרי קליפט, וג'ולי האריס.
הבכורה שלו בברודוויי הייתה ב-1946 במחזה הציוני "דגל נולד" מאת בן הכט עם מוזיקה מאת קורט וייל ובכיכובו של פול מוני. ב-1948 השתתף היל במחזה זוכה פרס הטוני "מר רוברטס" בכיכובו של הנרי פונדה. שנתיים לאחר מכן הוא השתתף במחזה "נערה כפרית" מאת קליפורד אודטס בכיכובם של אוטה האגן ופול קלי. ב-1949 הופיע היל לראשונה בטלוויזיה בסדרה "אולפן השחקנים" וב-1950 הופיע לראשונה בקולנוע בסרט "גברת ללא דרכון" בכיכובה של הדי למאר.
היל לא הצליח להתפרנס ממשחק והוא התגייס מחדש לחיל הים לשנתיים נוספות. לאחר מכן חזר היל לשחק בתיאטרון וגם הופיע במספר סרטים כמו "האלה" (The Goddess, 1958) ו"נשקה לשלום" (Kiss Her Goodbye, 1959).
בשנות ה-60 החל היל בתהליך של חזרה בתשובה. בראיון לניו יורק טיימס ב-1983, אמר היל כי ההשראה לחזור בתשובה הגיעה מהשתתפותו במחזה "ארץ רחוקה", בו גילם את זיגמונד פרויד. בשל חזרתו בתשובה לא הייתה באפשרותו להופיע בהצגות בשבתות וקריירת התיאטרון שלו נקטעה. הוא המשיך להופיע בסדרות טלוויזיה כמו "הבלתי משוחדים", "רוהייד" ו"הנמלט".
ב-1966 לוהק היל לעונה הראשונה של סדרת הטלוויזיה משימה בלתי אפשרית בתור מפקד הצוות, דניאל בריגס, אך עזב כעבור עונה אחת. היל אמר כי אותה עונה הייתה "התנסות רעה", אך מעבר לכך סירב לאורך השנים להתייחס לעזיבתו את הסדרה. השחקן פיטר גרייבס לוהק במקומו לתפקיד הראשי.
במשך כעשור עסק היל ובנדל"ן ובמכירות. הוא חזר לשחק ב-1977 והופיע במספר סדרות וסרטים כמו "זה התור שלי" (1980), "ינטל" (1983), "זכרונות חוף ברייטון" (1986), אהבה במלכוד (1988) ושלושים ומשהו (1988).
קריירה > "חוק וסדר"

ב-1990 לוהק היל לתפקיד התובע המחוזי אדם שיף בסדרת הדרמה המשפטית והמשטרתית "חוק וסדר". דמותו הייתה מבוססת באופן חלקי על רוברט מורגנתאו(אנ'), שהיה התובע המחוזי במנהטן בשנים 1975–2009. היל בעצמו נפגש עם מורגנתאו שייעץ לו להיות "קשוח אבל הוגן". בסדרה היה על אדם שיף לאזן אילוצים מוסריים מול אילוצים פרקטיים. הוא דמוקרט המתנגד לעונש המוות ובדרך כלל פועל להשיג עסקאות טיעון.
יוצר הסדרה, דיק וולף, יהודי בעצמו, אמר על היל כי הוא "ההשפעה התלמודית על רוח הזמן של הסדרה" וכי "יש לו סמכות מוסרית יותר מאשר לכל אחד אחר בסדרות טלוויזיה". ב-1998 ו-1999 היה היל מועמד לפרס אמי עבור שחקן בתפקיד משנה בסדרת דרמה. הוא גם השתתף בפרק אחד של סדרת הבת, חוק וסדר: מדור מיוחד.
היל גילם את אדם שיף עד שנת 2000. ההסבר שניתן בסדרה לעזיבתו הוא קבלת תפקיד בקרן להנצחת זיכרון השואה. לאורך שנותיו בחוק וסדר המשיך היל להופיע בקולנוע, למשל בסרטים "בילי בת'גייט" (1991) ו"הפירמה" (1993).
חייו האישיים

היל התחתן עם סלמה סטרן ב-1951 ונולדו להם ארבעה ילדים. הם התגרשו ב-1964 והיל נישא מחדש לרייצ'ל שנקר ב-1967, איתה הביא לעולם חמישה ילדים ולה היה נשוי עד מותו. הוא התגורר בקהילה יהודית אורתודוקסית במונסי במחוז רוקלנד בניו יורק. הוא נפטר מסרטן בבית החולים מאונט סיני בניו יורק ב-23 באוגוסט 2016, ונקבר בבית הקברות היהודי בהר הזיתים.
בנו, המוזיקאי יונתן היל המשתייך לחסידות סקווירה, הוא אביהם של דוד (נפטר בגיל 14 מלוקמיה) ושל המוזיקאים ארי ויענקי היל.
הערות שוליים

↑  Actor Steven Hill, the original D.A. on ‘Law & Order,’ dies at 94, Los Angeles Times, ‏August 23, 2016
↑  Chris Koseluk, Steven Hill, District Attorney Adam Schiff on ‘Law & Order,’ Dies at 94, The Hollywood Reporter, ‏August 23, 2016
↑  Orthodox Jewish 'Law & Order 'actor Steven Hill dies at 94, The Jerusalem Post, ‏August 26, 2016
1 2 3  Anita Gates, Steven Hill, Who Starred on ‘Law & Order’ and ‘Mission: Impossible,’ Dies at 94, The New York Times, ‏August 23, 2016
1 2  Emily Langer, Steven Hill, a star of ‘Law & Order’ as DA Adam Schiff, dies at 94, The Washington Post, ‏August 24, 2016
↑  Sewell Chan, Manhattan Gets a New District Attorney, but Only on TV, The New York Times, ‏January 2, 2008
↑  Law & Order actor Steven Hill dies at 94, BBC, ‏August 24, 2016
↑  ראו למשל: יונתן היל ואליעזר קוסוי מגישים אלבום חדש, "עליון". בשלב זה הדיסק מופץ רק בחו"ל. להאזנה, באתר ערוץ 7, 21 במאי 2007
↑  עליון - עמוד האלבום באתר גל פז
↑   יודע ה' - יונתן היל, סרטון  באתר יוטיוב (אורך: 4:12)
↑  נתנאל לייפר, ‏האזינו לשירו של ילד הפלא שנפטר: "ונפשי", באתר כיכר השבת, 7 באפריל 2020
↑  ראו למשל  יעל בניה, "אני מופיע בדינרים מכובדים ובמסיבות של עשירים. תמיד רציתי להיות כוכב", באתר הארץ, 10 במרץ 2021. וגם:  מוטי ויזל, יענקי היל & מקהלת נשמה, ליבי ובשרי | Motty Vizel, Yanky Hill & Neshumeh choir, Libi, סרטון  באתר יוטיוב (אורך: 4:38)
| --- | --- |
בקרת זהויות :  BNE: XX4960506  BnF: cb14040189d (data)  GND: 1112206329  ICCU: RAVV346780  ISNI: 0000 0000 3300 1211  LCCN: n91103971  SNAC: w64r25vp  VIAF: 26247073   WorldCat (עם VIAF): 26247073 
סטיבן היל ומרטין לנדאו בפרק מהסדרה משימה בלתי אפשרית
מיצוי

מיצוי תמיסת כלורופיל באמצעות משפך מפריד
ציוד תעשייתי למיצוי במפעל מזון
מכונת קפה (למיצוי נוזל-מוצק)
פעולת המיצוי (באנגלית: Extraction) היא אחת הטכניקות החשובות והבסיסיות ביותר בכימיה, בתעשייה הכימית ובתעשיית המזון.
פעולת המיצוי היא טכניקה המשמשת להפרדה של חומר מתערובת נוזלים (מיצוי נוזל-נוזל) או מתערובת מוצקים (מיצוי נוזל-מוצק) בה הוא נמצא.
על פי רוב, המיצוי מתבצע על ידי הוספה של ממס המסוגל להמיס בעדיפות את החומר שאותו אנו מעוניינים לדלות. לאחר ההוספה של הממס, מרחיקים את החומר המבוקש עם הפאזה הנוזלית שנוצרה באמצעות התקן מכני ייעודי כגון משפך מפריד (התקן בצורת חרוט המכיל ברז בקצהו והמאפשר הפרדה של שתי פאזות או יותר).
לאחר מכן, נדרש להיפטר מהממס כדי לקבל את החומר המבוקש. על פי רוב, הדבר יבוצע על ידי נידוף בחימום תחת וואקום.
בדרך כלל בתום פעולות מיצוי מתוך תמיסות מימיות, יש צורך בביצוע פעולות ייבוש להרחקת מים על ידי תמיסת מלח רוויה ובהמשך על ידי מלחים היגרוסקופיים או תרכובות המגיבות כימית עם המים.
ציוד למיצוי מעבדתי

מיצוי היא טכניקה שימושית המתבצעת כמעט על בסיס יומי במעבדות כימיה וביולוגיה. האמצעי העיקרי לביצוע המיצוי הוא משפך מפריד.
במקרים מסוימים נעשה שימוש במתקן סוקסלאט (אנ') (Soxhlet extractor). מתקן סוקסלאט מיועד לביצוע של מיצוי רציף של חומרים אורגנים מתוך תערובות מוצקים שבה הם נמצאים, למשל: שומנים (כגון חומצת שומן) מתוך חומרי מזון כמו: בוטנים, אגוזים ועוד.
אופן השימוש במתקן סוקסלאט: יש להכניס את המוצק שממנו רוצים למצות חומר מסוים לתוך מבחנה העשויה מנייר סינון עבה, את המבחנה מכניסים לתוך המכשיר. לגולת הזכוכית התחתונה מוסיפים את הממס ומחממים. אדי הממס העולים במעבה דרך צינור הזכוכית שבצד ימין (של התרשים המופיע למטה), מתעבים ונכנסים לתוך המבחנה. במגע עם המוצק מתבצע מיצוי החומר הרצוי לתוך הממס. כשמגיע מפלס הממס לגובה של החלק העליון של הצינור הדק יותר בצד ימין, מתרוקן כל החלק שבו נמצאת האצבע מן הממס, וזה יורד חזרה בתנועה של "סיפון" אל הגולה. בדרכו זו חזרה לגולה מיצה הממס כמות מסוימת של חומר. כך ממשיך התהליך באופן רציף עד שבסופו ממוצה רוב החומר לתוך הגולה.
ממסים למיצוי

דוגמאות לממסים נפוצים המשמשים בתהליכי מיצוי:
דיאתיל אתר (צפיפות 0.713 גרם לסמ"ק – יוצר פאזה עליונה במיצויים מימיים, טמפ' רתיחה 34.6 מעלות צלזיוס)
הקסאן (צפיפות 0.6548 גרם לסמ"ק – יוצר פאזה עליונה במיצויים מימיים, טמפ' רתיחה 68.5 מעלות צלזיוס).
דיכלורומתאן (צפיפות 1.326 גרם לסמ"ק – יוצר פאזה תחתונה במיצויים מימיים, טמפ' רתיחה 39.6 מעלות צלזיוס).
דוגמאות למיצויים מהיום-יום

דוגמאות טובות למיצויי נוזל-מוצק הן: הכנת תה, או קפה ובישול ירקות במים חמים לקבלת מרק. בטכניקות אלו, ממוצים חומרי מזון לתוך מים.
ראו גם

תמצית טעם
סיפון
כלי מעבדה
הטבח בעלומים

הטבח בעלומים התרחש ב-7 באוקטובר 2023, במסגרת טבח שבעה באוקטובר. במהלכו התנהל קרב ממושך בין כיתת הכוננות של הקיבוץ וכוחות צה"ל ושב"ס לבין עשרות מחבלים שתקפו את הקיבוץ, וכן בוצע טבח בידי המחבלים ב-22 עובדים זרים ששהו בו. עשרות מחבלים המשתייכים לארגון הטרור חמאס הסתערו על קיבוץ עלומים הסמוך לצפון רצועת עזה במטרה לבצע טבח בתושבי הקיבוץ ולחטוף מהם לשטח הרצועה.
כיתת הכוננות של הקיבוץ ניהלה קרב עם המחבלים והצליחה לבלום אותם ולמנוע את ביצוע הטבח בחברי הקיבוץ. אליהם הצטרפו כוחות מיחידות שלדג, יהל"ם, יחידת מצדה וגדוד 890 של חטיבת הצנחנים. המחבלים רצחו 12 עובדים זרים מתאילנד ועוד 10 סטודנטים מנפאל שעבדו בקיבוץ במסגרת "סטודנטים משתלמים בחקלאות". העובדים נרצחו באזור מגוריהם שנמצאים באזור הרפת של הקיבוץ, ו־2 עובדים נחטפו לעזה. במהלך הקרבות נהרגו שני אחים נועם וישי סלוטקישהגיעו מבאר שבע כדי להילחם במחבלים, רנ"ג עידו רוזנטל מיחידת שלד"ג, רס"ל רן גואילי שגופתו נחטפה לעזה וסרן איתי כהן מפקד צוות מיחידת יהל"ם, ונפצעו 6 מחברי הקיבוץ - 4 מתוכם חברי כיתת הכוננות. חלק גדול מהמחבלים חוסלו, חלק נשבו וחלק ברחו.
רקע

בבוקר 7 באוקטובר 2023, יום שבת, שמחת תורה, כ"ב בתשרי ה'תשפ"ד, פתחו ארגוני הטרור חמאס והג'יהאד האסלאמי הפלסטיני בטבח שבעה באוקטובר. בחסות שיגור כ-4,300 רקטות, חדרו כ-6,000 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, מ-119 פרצות שונות בגדר, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,163 בני אדם, מתוכם טבחו ב-779 אזרחים, וחטפו לרצועת עזה כ-251 אנשים, ובהם גברים, נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל, שהיו בנחיתות מספרית. בקרבות נהרגו כ-1,609 מחבלים בשטח ישראל, ובצד הישראלי נהרגו 329 חיילים, 58 שוטרים ו-10 אנשי שירות הביטחון הכללי.
בעקבות המתקפה

ביום ראשון 8.10 בשעה 14:30 פונו חברי הקיבוץ לבתי מלון בנתניה. רפת הקיבוץ ניזוקה קשה בידי המחבלים, ששרפו והשחיתו ציוד רב. למרות זאת הצוות המשקי מקרב חברי הקיבוץ בראשות מרכז המשק צביקה בלומשטיין החליטו להחזיר אותה לתפקוד, וביום רביעי 11.10 בשעה 12:00 הרפת חזרה לפעולה והפרות נחלבו לראשונה מאז המתקפה. מזון הפרות שהיה במתבנים נשרף, אולם נשארו מספר חבילות קש שלא נשרפו והצוות המשקי פיזר את המזון בחצרות הרפת בפיזור ידני. הצוות המשקי דאג גם להאכיל את העגלות ולדאוג לפרות הממליטות. הצוות המשקי סייע גם לזק"א שהגיעו לפנות את הגופות הרבות שהיו מפוזרות ברחבי הקיבוץ. היה נדרש לפנות את התחמושת מגופות המחבלים לפני פינויים וכל זאת נעשה על ידי יחידת ס"פ סילוק פצצות. צוות הגד"ש של הקיבוץ העביר גידולים משדות הסמוכים לגבול, לחלקות המרוחקות 4–5 ק"מ מהגבול על מנת שניתן יהיה לגדל אותם. בנוסף, המחבלים שרפו חווה של 8 לולים של הקיבוץ ומתו 350 אלף עופות עד שהיה קיים חשש ממשי למחסור בעופות במדינה כמה ימים לאחר האירוע.
הערות שוליים

↑   מלחמה בישראל: כל שמות ההרוגים וקורבנות הטבח שפורסמו, באתר הארץ, 12 באוקטובר 2023
1 2  עמרי ליבנה, "החלטתי שמכאן מתחילים להשתקם": מפעל חייהם של הרפתנים בעוטף עזה חרב, ותהליך השיקום יהיה מורכב וארוך, באתר ישראל היום, ‏29.10.2024
↑  ※ ישראל במלחמה - תמונת מצב, באתר המכון למחקרי ביטחון לאומי (טבח ה-7 באוקטובר, שקף 4) מעודכן ל-20 באוקטובר 2024
↑  ※ 100 ימי לחימה: 779 אזרחים נרצחו, 52,571 נפגעו, באתר ערוץ 7, 13 בינואר 2024
↑  ※ ישראל במלחמה - תמונת מצב, באתר המכון למחקרי ביטחון לאומי מעודכן ל-20 באוקטובר 2024
↑  ※ עמית סגל, ‏הבקשה של פיקוד הדרום בלילה שלפני הטבח - והסירוב, באתר ‏מאקו‏, 26 בפברואר 2024
↑  ※  מערכת את"צ, סיכום מספר הנפגעים בצה"ל בשנתיים החולפות, באתר צה"ל, 2 בינואר 2025
↑  ※ אלון חכמון, ‏גיבורים בכחול: 67 שוטרים ושוטרות חירפו נפשם בהגנה על ישראל בשנת המלחמה, באתר מעריב אונליין, 7 באוקטובר 2024
↑  ※ יואב זיתון, ההקפצה של צוות "טקילה" והאובדן של שב"כ, באתר ynet, 13 באוקטובר 2023
1 2  גיבור ישראל: "נלחמנו מבית לבית", רגע של חכמה, 20 באוקטובר 2023
↑  תיעוד חדש: כך הובלו הפועלים התאילנדים ע"י מחבלי חמאס למקום ממנו לא שבו, באתר JDN‏, 6 בנובמבר 2023
1 2  ישי פורת, הקרב על קיבוץ עלומים: "אף אחד לא מכין אותך לרגע האמת", באתר חדשות 13, 23 באוקטובר 2023
↑  עמרי ליבנה, "החלטתי שמכאן מתחילים להשתקם": מפעל חייהם של הרפתנים בעוטף עזה חרב, ותהליך השיקום יהיה מורכב וארוך, באתר ישראל היום, 29 באוקטובר 2023
1 2    מיכאל טוכפלד, ‏כיתת כוננות מול עשרות מחבלים: הקרב שהציל את קיבוץ עלומים, בעיתון מקור ראשון, 13 באוקטובר 2023
↑  יורי ילון, "בחייהם ובמותם": האחים מבאר שבע שנפלו בקרב על העוטף, באתר ישראל היום, 13 באוקטובר 2023
↑  איליה יגורוב, "מגן עלומים": נפרדים מרן גואילי ז"ל, שנפל ב-7 באוקטובר וגופתו מוחזקת בעזה, באתר ישראל היום, ‏31.1.2024
↑  אליאור לוי ורועי קייס, מסמך נוהל הקרב של חמאס - קיבלו הוראה לרצוח אזרחים, באתר כאן – תאגיד השידור הישראלי, 13 באוקטובר 2023
↑  הזוועה הבלתי נתפסת | הודאות המחבלים: ערפנו ראשים, הצתנו בתים על יושביהם, באתר ערוץ 7, 23 באוקטובר 2023
↑  חדשות הבוקר, ‏"היינו 12 תושבים מול עשרות מחבלים. נלחמנו על הבית", באתר ‏מאקו‏, 11 באוקטובר 2023
↑  מאיה רונן, ‏בקיבוצי הדרום לא מוותרים על החקלאות: "יש אנשים שנלחמים בטנקים ובשוחות, ואנחנו נלחמים בטרקטורים ובשדות", באתר דבר העובדים בארץ ישראל, 25 באוקטובר 2023
↑  צפי למחסור בעופות, באתר www.israelhayom.co.il
קיר שרוף ששרד ממבנה מגורי התאילנדים בעלומים. מחבלי החמאס פוצצו את המבנה ורצחו את העובדים שהיו בו.
גן הדר בו התנהל קרב ממושך בין המחבלים לבין כיתת הכוננות שהגנה על קו הבתים. השלט מנוקב בכדורים שנורו במהלך הקרב.
אלכסנדר שלנברג

אלכסנדר שלנברג (בגרמנית: Alexander Schallenberg; נולד ב־20 ביוני 1969) הוא דיפלומט, משפטן, פוליטיקאי אוסטרי מטעם מפלגת העם האוסטרית. בין היתר כיהן כשר החוץ של אוסטריה וכממלא מקום קנצלר אוסטריה לתקופות קצרות ב-2021 ו-2025.
חיים וקריירה

שלנברג נולד בשנת 1969 בברן כבן לשגריר אוסטרי, גדל בהודו, ספרד ופריז. משנת 1989 עד 1994 למד משפטים באוניברסיטת וינה ובאוניברסיטת פנתאון-אסאס. לאחר סיום לימודיו המשיך את לימודיו במכללה לאירופה עד 1995. בשנת 1997 נכנס למשרד החוץ של אוסטריה.
בשנת 1997 עבד במשרד הפדרלי לענייני חוץ. בין השנים 1999–2000 שימש שלנברג כראש היחידה לעניינים כלליים לשילוב האיחוד האירופי.
בין השנים 2000–2005 כיהן שלנברג ראש המחלקה לעניינים משפטיים בייצוג הקבוע של אוסטריה לאיחוד האירופי. בין השנים 2005–2008 היה חבר הממשלה ודובר העיתונות של שרת החוץ אורסולה פלסניק. בין השנים 2008–2013 היה שלנברג חבר הממשלה ודובר העיתונות של השר לענייני חוץ (וסגן קנצלר) מיכאל שינדלגר. בין השנים 2009–2013 כיהן כראש יחידת המטה 1 (תיאום תקשורת מדיניות חוץ, דיפלומטיה ציבורית) ונכון לשנת 2011 גם סגן ראש הקבינט של סגן קנצלר ושר החוץ, מייקל שינדלגר. בין השנים 2014–2016 היה שלנברג ראש היחידה החדשה לתכנון אסטרטגי ומדיניות המדווח ישירות לשר החוץ סבסטיאן קורץ.
בין השנים 2016–2018 שימש שלנברג כמנכ"ל אירופה במשרד הפדרלי לאירופה, אינטגרציה וענייני חוץ. מאז שנת 2018 שלנברג הוא מנהל כללי לתיאום מדור IV בקנצלרייה הפדרלית.
ב־3 ביוני 2019 מונה שלנברג לתפקיד שר החוץ של אוסטריה במסגרת ממשלת המעבר של בריגיטה בירליין. ב-7 בינואר 2020 הוקמה ממשלה קבועה חדשה בראשות סבסטיאן קורץ והוחלט ששלנברג ימשיך לכהן כשר החוץ.
ב-9 באוקטובר 2021 הודיע סבסטיאן קורץ כי הוא מתפטר מתפקיד הקנצלר וכי ימסור את התפקיד לשלנברג. התפקיד נמסר לשלנברג ב-11 באוקטובר. במהלך כהונתו הכריז שלנברג על הטלת חובת חיסונים נגד נגיף הקורונה על כלל אזרחי אוסטריה, שתכנס לתוקף החל מפברואר 2022. ב-2 בדצמבר 2021, פחות מחודשיים לאחר כניסתו לתפקיד, הודיע שלנברג כי יפרוש מתפקידו כקנצלר אוסטריה ברגע שמפלגתו תסכים על זהותו של המנהיג הבא שלה, ואכן עם בחירתו של שר הפנים קארל נהאמר לתפקיד, פרש שלנברג מתפקידו והתמנה לשר החוץ. ב-10 בינואר 2025, לאחר הבחירות לפרלמנט האוסטרי בספטמבר 2024 ואי־הצלחתו של נהאמר להרכיב ממשלה, התמנה שוב לממלא מקום הקנצלר לאחר שנהאמר התפטר. במרץ באותה שנה הוקמה ממשלה חדשה בראשות כריסטיאן שטוקר, ושלנברג פרש מהפוליטיקה לאחר מכן.